Papersnake/gushiwen huggingface dataset:
公宴诗
王粲（两汉）

昊天降丰泽。
百卉挺葳蕤。
凉风撤蒸暑。
清云却炎晖。
高会君子堂。
并坐荫华榱。
嘉肴充圆方。
旨酒盈金罍。
管弦发徽音。
曲度清且悲。
合坐同所乐。
但愬杯行迟。
常闻诗人语。
不醉且无归。
今日不极欢。
含情欲待谁。
见眷良不翅。
守分岂能违。
古人有遗言。
君子福所绥。
愿我贤主人。
与天享巍巍。
克符周公业。
奕世不可追。
湖头观桃李四绝句 其二
王庭圭（宋代）

朝骑一马暮还归，尽日花间觅句迟。黄四娘家谁敢道，古来惟有少陵诗。
龙幺妹歌
多敏（清代）

弓刀小队花如雪，英雄儿女真奇绝。良玉曾闻乐府篇，兰珠争诵人才笔。

丁香小幄明春华，游龙使女出龙家。肌肤妒雪眉欺月，窈窕生香海外花。

小姑独处菱枝弱，姓字薰香护花叶。不将眉黛斗星妆，自有功名望南阁。

绛袍斜罥丁香绦，不喜珠华喜宝刀。书开秘笈亲军事，令下如山不动摇。

日将骑射教姝丽，粉腻脂香三百骑。瘴地蛮天任指挥，雪剑霜矛精击刺。

昔年小丑生潢池，碧鸡无声金马痴。名地夜陷官偷活，冷月宵荧鬼守尸。

王师驿骑流星急，熊罴十万分驰入。铜鼓边城拥护劳，铁券家声宣慰袭。

阿兄意气如雷巅，连环双槊黄金鞯。锡封自号百蛮长，象犀远贡元和年。

龙幺小妹金闺彦，姽婳将军经百战。星舒猿臂竹枝弓，秋晕霜华杨叶箭。

白莲妖孽阵云凉，髑髅夜泣天徬徨。羽书一纸星火急，檄催猺勇驱天狼。

阿兄抱病经秋苦，阿妹从容请缨去。芙蓉旧部领蛮奴，螭虎兵符照劲旅。

扫眉傅粉女儿营，沈沈刁斗春无声。羽旗影飐鸳鸯叠，绣幕香园翡翠轻。

永夜谈兵剪青烛，龙娘妙计群酋服。白头老将空咨嗟，苍鹘游军尽慑伏。

猺中妖女何娉婷，娇云焰焰雄风腥。七圣刀飞古雪白，天魔神舞枯魂青。

将军血战战未已，娥眉报国誓以死。三千铜弩射无声，八队云旗势如驶。

人龙马虎踏营空，捷书早报甘泉宫。若从诸将论勋伐，屈指龙娘第一功。

翩翩孝廉旧入幕，曾见猺仙话亲故。绿字双笺赠客诗，朱丝一角回文赋。

当时佳话人传扬，至今香冢烟水荒。歌成自酹梨花酒，蛮云不语天茫茫。
老学庵
陆游（宋代）

穷冬短景苦匆忙，老学庵中日自长。
名誉不如心自肯，文辞终自道相妨。
吾心本自同天地，俗学何知溺秕糠？已自儿曹相约定，勿为无益费年光。
火箸
韦骧（宋代）

劲直不容偏，纤纤体并圆。附炎非曲致，执热藉双全。

炽炭随方减，寒灰应手然。洪炉在调适，持此以为权。
沁园春
丘崈（宋代）

以自见云

雨趁轻寒，风作秋声，燕归雁来。动天涯羁思，登山临水，惊心节物，极目烟埃。客里逢君，才同一笑，何遽言归如此哉。别离久，算不应兴尽，却棹船回。

主人下榻高斋。更点检笙歌频宴开。便留连不到，迎春见柳，也须小驻，度腊观梅。花上盈盈，闺中脉脉，应念胡麻正好栽。从教去，正危阑望断，小倚徘徊。
十六夜陪缜之伯乔伯襄饮族祖华玉宅
欧必元（明代）

江村长晚潮，秋火荡兰桡。共赴竹林约，来乘濠濮招。

行看晴浦月，坐对隔溪桥。高会怜今雨，风光胜昨宵。
王氏读书吟堂
叶适（宋代）

谁能采桑谈，谁能带经锄。
古人读书地，妙理出穷闾。
矧今治华室，山翠涌前除。
凤烟聚景趣，花竹成画图。
主人乌纱帢，子弟绣罗襦。
新装茧纸印，上记开闢初。
展卷忽有得，欣如奏齐竽。
勉哉造其微，勿逐皮毛粗。
哭静闻禅侣 其一
徐弘祖（明代）

晓共云关暮共龛，梵音镫影对偏安。禅销白骨空馀梦，瘦比黄花不耐寒。

西望有山生死共，东瞻无侣去来难。故乡只道登高少，魂断天涯只独看。
许侍郎挽诗
魏了翁（宋代）

杏园春接袂，蓬省夜分灯。
权相不吾以，贵人惟子憎。
虽云殊爵位，均不愧交朋。
雇影追前事，悠然涕满膺。
薛将军歌
佚名（唐代）

将军三箭定天山，战士长歌入汉关。
颂古三十三首
释师观（宋代）

日里看山好，好在什么处。
要见老云门，不落第二句。
蜀山雨霁图
郑潜（明代）

闽南随处好山川，叠嶂平林俯钓船。争似春风登蜀道，半空楼阁五云边。
送章君范之湖南幕
洪咨夔（宋代）

天阔孔鸾起，江晴荃若春。
亲荣知有子，主胜信宜宾。
岳麓盛古学，衡山多秀民。
平生金玉质，更看濯磨新。
仿孙观察诗和茝生见寄
林鹗（清代）

记得去年无射月，河桥分手上扁舟。我吟锦瑟故多病，君抱瑶琴且莫愁。

渐近自然沙落雁，于无相与海浮鸥。可能暂作罗昭谏，也向溪山访旧游。
题君佐寓翁庵
韦骧（宋代）

人生扰扰无非寓，以寓名庵深得趣。寓翁之庵年月多，一日持文索诗句。

乃知主意不在诗，欲以斯言昭未悟。吾侪又赋寓翁庵，附赘悬疣聊复赋。
道祖见和复赋一首
葛胜仲（宋代）

人言不饮第一策，况我携贫来作客。破衣任笑频见肘，断鞋不办时新屐。

公材公望非丁潭，世人谁许瞻岩岩。豺狼满道生理窄，立锥方卜南山南。

十年丘壑几成癖，澄怀坐想真历历。难希蒋诩开三径，且学陈蕃事一室。

时危花柳自村村，未害含饴仍弄孙。淡饭且安禅悦食，储钱更买奇礓石。
晨起
朱翌（宋代）

晓日光穿户，衡门起及晨。
檐垂冰折柱，涧涌雪鎔银。
腊取一时乐，春期数日新。
曝书仍曝背。自笑巧於贫。
玉连环影·才睡
纳兰性德（清代）

才睡。愁压衾花碎。细数更筹，眼看银虫坠。
梦难凭，讯难真，只是赚伊终日两眉颦。
泽民见示游洞宫护圣二诗次来韵
吴芾（宋代）

山间安有此池塘，疑是天分一派江。
万仞方如青玉案，千章森似碧油幢。
檐前山色日侵座，屋角松声夜撼窗。
游罢拥衾浑不寐，心清都把睡魔降。
韩康公挽词三首 其二
刘攽（宋代）

八龙归济美，四辅号无官。鲁卫联三寿，韦平属二难。

大勋流竹帛，盛事绝衣冠。今日哀荣礼，贤豪共永叹。
书寺中所见四首
张耒（宋代）

江市樵苏早散，山家灯火常昏。
纱帽搘筇独立，龛中佛像无言。
自在吟
邵雍（宋代）

心不过一寸，两手何拘拘。
身不过数尺，两足何区区。
何人不饮酒。何人不读书。
奈何天地间，自在独尧夫。
唐彭州改创南楼为赋长歌
程公许（宋代）

小洛阳城春日酽，翠幕家家誇国艳。围花命酒十日狂，何如水月山云日日长相见。

西州藩牧最佳处，古木阴森湖潋滟。湖漘杰观倚南墙，剥雨催风岁久不能缮。

后先知有几贤牧，因循何啻阅亭传。算缗惧不贷主计，星火那能恤诸县。

丹崖唐侯来布宣，世故平生金百鍊。能将奸阱先杜敛，不劳民膜加针砭。

焦心常念足公储，退食遑暇娱宾燕。迨兹再稔治最成，聊尔计工财力羡。

岧峣飞槛抗云表，显敞华堂屹湖面。搜揽一州胜处寻丈间，恍觉蓬莱鳌首抃。

楼成侯已迫瓜戍，澹云寒烟有馀恋。君不见高詹事，吟诗花屿巴笺绚。

又不见宋朝散，照坐鞋红玉壶劝。至今子美子瞻诗集中，能使吾州千古风流擅。

唐侯美政前哲同，能自勒文比黄绢。谫陋愧我拙吟咏，漫绾秋蛇污碑篆。

江山风月今犹昔，墨客词人元不欠。谁能落笔万丈飞晴虹，九鼎雪山之银堋江练。
次韵唐彦猷华亭十咏 其十 三女岗
王安石（宋代）

自古世上雄，慷慨擅功名。当时岂有力，能使死者生。

三女共一丘，此憾亦难平。音容若有作，无力倾人城。
娄水行访曹子念作
张元凯（明代）

湖头暂借渔艇子，春风吹过碧城趾。具区初月挂吴山，沧溟紫霓含娄水。

夜潮忽涨杨柳陂，片帆却向桃花驶。眠鸥宿鹭惊且鸣，棹歌不断欸乃声。

中流闻鸡曙星耿，落花飞出海上城。停桡未入琅琊墅，搴裳先过曹丘生。

萧斋兀尔枕书卧，乌皮一几青毡破。问我经时何不来，袖中遮莫有七哀。

大笑吾生太痴绝，病腰犹为五斗折。屡蹶霜蹄不知止，仪也直欲亡其舌。

丈夫雄心谁则知，吁嗟有志无其时。公荣未得即濡首，匡鼎相逢且解颐。

放歌一曲情无赖，君自芝兰我萧艾。陈蕃有榻空梁悬，解来徐孺眠花前。

聊伴曹生日击缶，洋洋风雅衔在口。绵蛮不作吴侬言，喑哑能驱小巫走。

一斛珠玑错落明，俨然分惠盈五斗。吾还怪尔爱独醒，酒人只在弇山亭。

迩来不饮真寂寞，纵酒无愧天上星。借来艇子且教去，平原十日须沉冥。
公退书怀
范成大（宋代）

昨者腾章奏发仓，今兹飞檄议驱蝗。
四无告者仅一饱，七不堪中仍百忙。
皦日自能临俯仰，浮云宁解制行藏?
求田问舍亦何有，岁晚倦游思故乡。
和彦猷晚宴明月楼二首 其一
苏舜钦（宋代）

溪声来从一气外，楼阁插在苍霞中。艳歌横飞送落日，哀筝自响吹霜风。

低昂黛色四山黯，凌乱缬纹疏树红。凭阑挥手问世俗，何人得到蟾蜍宫。
寿胡兴元三首
吴泳（宋代）

皂盖开藩日，黄河洗甲时。
柳阴承羽葆，花气扑旌麾。
兵悍须柔止，民碞莫胜之。
麦头如得雪，来岁可休师。
解连环（拜陈西麓墓）
张炎（宋代）

句章城郭。问千年往事，几回归鹤。叹贞元、朝士无多，又日冷湖鹤，柳边门钥。向北来时，无处认、江南花落。纵荷衣未改，病损茂陵，总是离索。

山中故人去却。但碑寒岘首，旧景如昨。怅二乔、空老春深，正歌断帘空，草暗铜雀。楚魄难招，被万叠、闲云迷著。料犹是、听风听雨，郎吟夜壑。
上竺知客肇师示苏仲豫参寥唱和韫秀堂二绝句求和因追次其韵二首 其一
饶节（宋代）

光明奇秀岂能藏，草自纤柔桧自长。不待博山荐沉水，道人亲佩法身香。
念奴娇（代洛滨次石林韵）
张元干（宋代）

吴松初冷，记垂虹南望，残日西沈。秋入青冥三万顷，蟾影吞尽沈阴。玉斧为谁，冰轮如许，宫阙想寒深。人间奇观，古今豪士悲吟。

苍弁丹颊仙翁，淮山风露底，曾赋幽寻。老去专城仍好客，时拥歌吹登临。坐揖龙江，举杯相属，桂子落波心。一声猿啸，醉来虚簌千林。
寄康庆之钱塘二首
方回（元代）

暮年生计乏从容，六秩临头万事慵。
官酒河豚如有毒，故姬秋燕已无踪。
往来迎送犹多事，俯仰炎凉竟少悰。
独□已知心欲去，西湖同赏木芙蓉。
和十二法曹
彭汝砺（宋代）

秋来初得兔园书，更有诗来慰索居。出宿几时吾税驾，归宁何日尔脂车。

贫如原宪元非病，懒比嵇康老更疏。鸿雁池边知可乐，鹡鸰原上正相胥。
句
邱与权（宋代）

念往曾高枕。
苕溪杂兴四首
苏泂（宋代）

美人楼上晓梳头，人映清波波映楼。
来往舟行看不足，此中风景胜扬州。
答令狐司封使君舟中见寄
刘敞（宋代）

汝颍相从弥十年，江楼今日迟归船。自惊物役还如昔，但觉诗归更爽然。

寥落莺花千骑里，苍茫烟雨万山前。未知后会仍何地，彊醉春风酒似泉。
寄浙东皇甫中丞
秦系（唐代）

闲闲麋鹿或相随，一两年来鬓欲衰。琴砚共依春酒瓮，

云霞覆欲破柴篱。注书不向时流说，种药空令道者知。

久带纱巾仍藉草，山中那得见朝仪。
寄韩玉汝待制 其二
刘攽（宋代）

嫖姚不复顾家为，谁谓东山久未归。卷耳幸容携婉娈，皇华何啻有光辉。
复雪二首 其二
刘敞（宋代）

前夕盛雷电，谓言春和发。典衣买春酒，岁事亦可悦。

不知天难谌，信宿更凝冽。朝来雪盈尺，初计顿乖越。

吾庐甘重塞，敝褐忍百结。岂敢咨祁寒，又非慕炎热。

阴阳相交错，万一成灾孽。忆昔鲁隐公，九年春三月。

癸酉雨震电，庚辰大雨雪。春秋书为法，其事何照晰。

曾经圣人笔，下学而上达。况此四月间，又当季春末。

愿排阊阖戟，一献春秋说。路远泥阻深，愁哉卧岩穴。
挽黄提举震三章
陈著（宋代）

文弊莫如今，独存师古心。
汲深六经海，茹实百家林。
公有传贤笔，私无谀墓金。
晚年北山北，谁识醒中吟。
送葛谦问
蔡戡（宋代）

禅心久已绝贪嗔，剧饮狂歌总是真。
世态纷纷翻覆手，不图复见葛天民。
书怀
黄庚（元代）

杜门已与俗相违，苔径荒凉辙迹稀。
自爱清凉忘世虑，肯求富贵役心机。
隐居盘谷胜金谷，耐着麻衣鄙锦衣。
百岁光阴皆梦境，且看兔走与鸟飞。
成性吟
邵雍（宋代）

成性存存，用志不分。
又何患乎，不到古人。
仆将南归笑庵以诗见留次韵
周紫芝（宋代）

思家一日似三秋，病眼凄然怯上楼。十幅风蒲催我去，数枝烟竹为君留。

还将晓枕灯前句，分作孤蓬雨后愁。便合北来寻老伴，人间何处有汤休。
系乐府十二首。贫妇词
元结（唐代）

谁知苦贫夫，家有愁怨妻。请君听其词，能不为酸凄。

所怜抱中儿，不如山下麑。空念庭前地，化为人吏蹊。

出门望山泽，回头心复迷。何时见府主，长跪向之啼。
水调歌头·神气精三药
夏元鼎（宋代）

神气精三药，举世没人知。气随精化，镇常神逐气无归。心地不明天巧，业识更缠地网，背却上天梯。今古多豪杰，生死醉如泥。树头珠，潭底日，显金机。两般识破，性命更何疑。活捉金精入木，炼就当初真一，方表丈夫儿。信取玄中趣，端的世间稀。
酒胡
宋祁（宋代）

谁刻优胡象，来为饮席珍。
不因君屦指，几作独醒人。
金林檎游春莺
赵佶（宋代）

佳名何拔萃，美誉占游春。三月来禽媚，嬉娱异众伦。
道室偶书
陆游（宋代）

置心常在结绳前，纵未登仙亦永年。
秦不及期周过历，灼然由我不由天。
鱼游春水 寿徐仁静其 乐鲁常
朱唏颜（元代）

兰室余香蕴。射雀屏、深清昼永。红旌微动，帘展浪花移暝。重碧先拈翡翠杯，戏彩低＊鸳鸯锦。人在蕊宫，春生蓬境。尽说而翁少颖。记得遗环故时井。而今犹自风流，朱颜绿鬓。百年应惜铜仙在，九里争传清河润。山兮寿兮，以仁能静。
次韵赵承之寄保德倅王粹公
苏过（宋代）

王谢风浪不愧前，碧梧翠竹总森然。好归禁琐持簪橐，却卧关河阅岁年。

目送秋鸿凌绝漠，坐传烽火到甘泉。笑君坐啸空斋冷，庭下蒲鞭无可鞭。
雨后村行二首 其二
李孝光（元代）

泽国秋深景物非，西风猎猎又吹衣。路行落日离人去，山破寒烟独鸟飞。

潮信到滩推月上，邻家停火候船归。村醪香软鲈鱼美，自笑吟边貌不肥。
世赏席上次韵夏提学
李东阳（明代）

坐久莓苔欲满庭，屐痕犹带雨时青。京尘昼断车马迹，山色晚开云雾屏。

鹦鹉笼深空望眼，凤凰巢近有栖翎。相思只隔西垣夜，长怪东堂梦易醒。
菊
戴梓（清代）

袅袅黄花飐夕阳，旧偕彭泽傲清霜。琼开春圃无娇影，草偃秋山挺异芳。

三径就荒人未老，一湾如锦酒初香。何须久服希轻举，且对寒英进几觞。
满江红·今日明朝
佚名（宋代）

今日明朝，三月旦、又将来了。欣岳降、宝香薰夜，玉麟颁晓。一面久劳公镇抚，三年活却人多少。幸借留、重许镇西河，新颁诏。人共乐，春光好。环翠袖，斟清醥。记题诗宝扇，屡陪天笑。无限金陵怀古意，春寒依旧谁能道。看白头红颊本天人，真难老。
和叔凭惜春 其一
华镇（宋代）

无计可能留永日，有情何用惜芳春。明年还似今年好，𢬵作花前把酒人。
温泉
李吕（宋代）

阴阳分二气，钧播立万物。
泉脉或寒温，初非择地出。
白凌上果
彻鉴堂（明代）

修佛修仙大道场，脱离地狱即天堂。
半千年外生真圣，百万劫中诞玉皇。
人世最怜禽兽苦，龙霄惟有鬼神忙。
明明说与君知得，子孝臣忠觅秘方。
中秋
文征明（明代）

横笛何人夜倚楼，小庭月色近中秋。
凉风吹堕双梧影，满地碧云如水流。
贽尤端木二首
陆文圭（元代）

万里梯航走贡珍，乾坤无地著孤臣。
湘江空记庚寅渡，石壁曾题佬已人。
国士犹嫌先事范，仙家莫间岁经秦。
顾提草履从君后，煮茗寒泉代拾薪。
苦雨
刘学箕（宋代）

何期一雨成三日，约客同行竟未能。
春到分时阴不解，夜当深处气犹凝。
帘低卷箔看飘洒，礎润添香散郁蒸。
想见故园梅落尽，和羹消息又堪凭。
潇湘神
黄公绍（宋代）

斗轻桡。斗轻桡。雪中花卷棹声摇。天与玻璃三万顷，尽教看得几吴舠。
挽方宋贤四绝
黄公度（宋代）

管辂相无壬甲寿，郑玄梦告已辰年。
收书恨未齐东观，作记虚传上九天。
安大使
魏了翁（宋代）

恭惟天祐宋，奕叶际明良。积德由文武，生贤迈汉唐。

粤稽资殿老，降自皛山阳。崧极申函粹，东维傅启祥。

堂堂三代直，赫赫万夫望。清庙圭璋璧，明堂枫柞樟。

诏成来凤翥，云滃际龙骧。谁误玄黄篚，争驰赤白囊。

搀枪星有耀，晻曀日无光。白昼鸣枭獍，长衢纵虎狼。

公卿失匕箸，帷幄自金汤。昔在齐刘豫，前睎石敬瑭。

久为虏臣妾，深入汉封疆。谁似机筹妙，曾无矢镞伤。

边城长男女，农亩遂耕桑。惠泽孚禽兽，威棱憺犬羊。

报勋隆爵秩，纪绩满旂常。事业侔伊吕，功名陋霍张。

岩岩千仞壁，纳纳百川航。经国般营室，忧民旅念乡。

直方坤立德，中正泰包荒。天锡公难老，神扶福孔穰。

冲襟凝日谷，温语泻天潢。寿域周三蜀，春祺遍一方。

蓬峦擎屃赑，壶玉扣鸳鸯。御府颁殊玩，褒纶下十行。

绣鞍翻昱爚，茸纛立荧煌。万古功名样，千年节义香。

九重新政理，二枋孰维纲。当宁畴耆硕，非公莫便章。

白麻飏殿陛，金衮赴文昌。会整乾坤了，长令海县康。

作经七六艺，致主四三王。自顾蓬蒿质，敢希桃李场。

熊占祥入梦，駉颂寿如冈。画地数勋烈，指心成激昂。

莫驰千里足，亲对九霞觞。天汉江山美，中书日月长。

愿言崇令德，永作世津梁。
久旱无雨夙夜徬徨夏至前方得普沾
玄烨（清代）

喜雨虽云快，岂无久旱由。望云待旦起，问夜数更愁。

霹雳偏稽候，风霾任作尤。西成登谷后，方慰悯农忧。
鹧鸪天·依约滩声杂橹声
郭应祥（宋代）

依约滩声杂橹声。波光隐映月华明。眼前好景真无尽，身外浮名尽可轻。穷胜赏，续欢盟。直饶风雨也须晴。满头插菊掀髯笑，笑道齐山浪得名。
洛社八景 其八 柳岸烟莎
王永积（明代）

二月芳堤媚，轻风漾碧丝。行人莫系马，恐有断肠诗。
三月八日自正阳登舟晚宿乔家渡口
陈书（伯初）（清代）

髡柳饶生意，沿淮似送行。别怀思事遣，老境转身轻。

出处何心决，窊隆此念平。维舟天色早，料理旧诗情。
题扇二十四首
曹勋（宋代）

庭萱戢戢漏新春，槛外梅花冷带云。
与客对床风撼竹，一灯殊喜细论文。
偈十二首
释文准（宋代）

寒来暑往古今同，万别十差不碍空。
昨夜铁牛头角露，满庭松柏撼秋风。
谒江州易彦章
度正（宋代）

经帷谏阁竟云何，且著莲花峰下麽。
书院凄凉安处问，庐山突兀为谁高。
依依松柏经年好，泛泛莺花逐日过。
万世清芬悬日月，元来得失一毫毛。
六和寺冲师闸山溪为水轩
苏轼（宋代）

欲放清溪自在流，忍教冰雪落沙洲。
出山定被江潮涴，能为山僧更少留。
颂证道歌·证道歌
释印肃（宋代）

於诸荣辱何忧喜，金轮宝位瞿昙弃。
舍草负金永不穷，大地生灵扶不起。
导引·绵区浃宇
佚名（宋代）

绵区浃宇，三万里封疆。躬稼穑重光。神宗昔举殊尤礼，今复睹重皇。先农祀罢东郊晓，玉趾染游场。三推初毕公卿遍，从此万斯箱。务农敦本。自古属明王。文册布彝章。重皇睿圣躬千亩，将欲积神仓。去年宿雪田膏极，黛耜应农祥。尧郊击壤迎归辂，解雨遍遐荒。
易州道中作
永瑆（清代）

鞭梢拂地出春明，何止人间万里行。马上春山南北梦，耳边寒水古今声。

草回原烧青才动，柳受边风绿未成。正是清明兼上巳，去年零雨最关情。
常理斋殉节诗
杨梦符（清代）

四座且弗喧，听我昔岭歌。昔岭在何许，蚕丛隘岷峨。

西边稽天诛，元帅挥雕戈。转输重兹地，守处烦麾柯。

曰予有良吏，抚绥得人和。三年委持筹，宽大捐烦苛。

一朝起困兽，踶躅何其多。仓皇抱穷垒，一燎惊原阿。

矫矫常大夫，在险气弗蹉。从容挥壮士，飞风雪滂沱。

崇庾为盗粮，臣死罪匪讹。丈夫一取贼，殉职期无佗。

是时鼓声衰，黑云颓岩陁。大呼驰杀贼，义勇推山河。

力穷舌不断，碧血漂丹莎。忠诚激厮羌，并尽无委陀。

光之司勋爵，宠锡章羔紽。巍巍浣溪祠，冠冕瑽金珂。

彰彰桐乡碑，故老恒摩挲。蜀之水悠悠，蜀山高峨峨。

至今昔岭头，铁马空中过。谁为燕然铭，勒此并不磨。
题吴山长文英野舟五首
方回（元代）

世多汉水昭王事，谁辨乌江亭长心。
君知此处真堪托，天下无波可得深。
题王制机新楼
戴复古（宋代）

绿云图上新轮奂，弹压江山气势豪。
手拍危栏拂星斗，目穷沧海见波涛。
人间何处望不到，天下有楼无此高。
俯视河阳桃李巷，清风吹断市尘嚣。
颂古一○一首
释子淳（宋代）

长江澄澈即蟾华，满目清光未是家。
借问渔舟何处去，夜深依旧宿芦花。
文美约游南湖戏作绝句 其二
谢逸（宋代）

沙井泉甘自试茶，匆匆一饭野僧家。翛然放棹各归去，不踏城西晚鼓衙。
和振西赠王将军紫厓三首 其一
吴暻（清代）

九尺须眉七十身，眼中遗老更何人？将军竞病诗无敌，弟子丹青笔有神。

谈笑尚能开霹雳，太平不复画麒麟。酒酣拔剑听君语，为感穷途意自亲。
小室
陆游（宋代）

术浅难医忘，文疏不送穷。
诗囊逢厄运，药裹少新功。
小室香凝碧，明窗日射红。
邻翁来问疾，少话莫匆匆。
和寄治之少卿
吕陶（宋代）

荣路层层满眼开，家山在望懒徘徊。霜侵客鬓须归去，尘拂朝冠是傥来。

一棹绿波游不厌，三竿红日梦初回。更闻觞咏同幽趣，应少閒人可预陪。
和程德裕颂五首
黄庭坚（宋代）

山河大地目前机，棋按吹毛更不疑。
万里无人无寸草，冻山亭上与谁欺。
送用和刘推官入京班改
林希逸（宋代）

幕画如兄有异才，岭南声价动诸台。登龙尾道呼班去，为鳄鱼州守印来。

定有赏音相料理，何妨进卷小徘徊。遥知得意行吟处，傍柳堤看菡萏开。
贺新郎·午睡莺惊起
刘学箕（宋代）

午睡莺惊起。鬓云偏、?鬆未整，凤钗斜坠。宿酒残妆无意绪，春凤春愁如水。谁共说、厌厌情味。手展流苏腰肢瘦，叹黄金、两细香消臂。心事远，仗谁寄。帘栊渐是槐风细。对梧桐、清阴满院，夏初天气。回首春空梨花梦，屈指从头暗记。叹薄倖、抛人容易。目断孤鸿沈双鲤，凤萧郎、不寄相思字。幽凤积，黛眉翠。
阆中蒲氏园亭十咏 其九 稻畦
冯山（宋代）

物外溪山乐，穷中岁月优。斯人招不起，十顷稻田秋。
赋蛛蜘落叶
许继（明代）

秩气感木叶，故林飘坠时。
不成栖蔓草，还复缀蛛丝。
屡舞凉风得，高悬落照宜。
多情似留恋，争奈已辞枝。
漫兴 其二
张镃（宋代）

茆舍丝瓜弱蔓堆，漫陂鹎鸭去仍回。开帘正恨诗情少，风捲野香迎面来。
细草诗
萧绎（南北朝）

依阶疑绿藓，傍渚若青苔。漫生虽欲遍，人迹会应开。
新春自述
区大相（明代）

芳郊绿未满，御河泉已新。乔木变初鸟，轻澌戏早鳞。

游冶逐芳辰，车马驰要津。通城罗第宅，夹道列华裀。

我本穷乡士，远游谢亲宾。谬随金闺彦，三见燕草春。

所惭尺寸朽，雨露负皇仁。丹铅理薄技，青云思致身。

耻学繁华子，争妍桃李尘。
醉后放言 其二
马朴臣（清代）

静里咀含味更余，我怀颇与世情疏。伤生事众偏诬酒，致困途多莫怨书。

愁垒有杯犹可却，饥肠无字欲何如。虽然此语何人信，只合诙谐海大鱼。
【黄钟】醉花阴_独倚屏山把
白贲（元代）

独倚屏山把玉纤屈，并鸳枕将归期算彻。一自玉人别，瘦骨岩岩，趱过裙腰摺。
【出队子】粉香一捻，不思量难弃舍。语怜檀口口咨嗟，情怨芳心心哽噎，愁压蛾眉眉暗结。
【幺】\秦欢晋爱成吴越，料今生缘分拙。四时饮饍强捱些，千种恩情有间隔，海洋相思无处说。
【神仗儿煞】菱花半缺，合欢带绝。楚岫云迷，蓝桥月缺。银瓶沉坠，琼簪碎折。锦筝应折弦难接，骖鸾梦宁贴，修鸳简更悲切。紫砚飞香，墨浮兰麝。蘸秋毫撇代喉舌，诉离情粉笺和泪写。
入冬病体差健而贫弥甚戏作
陆游（宋代）

乞骸自喜脱风尘，北陌东阡负耒身。
梦里相逢无竖子，面间时出有真人。
闲凭曲几还终日，不出衡门动过旬。
送老齑盐君勿笑，天教成就一生贫。
谢浙东赵宪使举
宋伯仁（宋代）

未肯归耕负郭田，举杯方欲问青天。乡心固忆张翰鲙，壮志还青祖逖鞭。

政化一番新事业，春风千里赖陶甄。男儿得遇人知己，愿听鸡声夜不眠。
东塔寺
章恺（清代）

疏树平桥还小溪，秋容古意两凄迷。坏幢老寺梁天监，高垄荒凄汉会稽。

塔屋镫寒青黯黯，径沙草软碧萋萋。前朝兴废无人语，独送残阳过水西。
游侠列传序
司马迁（两汉）

韩子曰：“儒以文乱法，而侠以武犯禁。”二者皆讥，而学士多武于世云。至如以术取宰相、卿、大夫，辅翼其世主，功名俱著于《春秋》，固无可言者。及若季次、原宪，闾巷人也，读书怀独行君子之德，义不苟合当世，当世亦笑之。故季次、原宪，终身空室蓬户，褐衣疏食不厌。死而已四百余年，而弟子志之不倦。今游侠，其行虽不轨于正义，然其言必信，其行必果，已诺必诚，不爱其躯，赴士之厄困，既已存亡死生矣，而不矜其能。羞伐其德。盖亦有足多者焉。

且缓急，人之所时有也。太史公曰：昔者虞舜窘于井廪，伊尹负于鼎俎，傅说匿于傅险，吕尚困于棘津，夷吾桎梏，百里饭牛，仲尼畏匡，菜色陈、蔡。此皆学士所谓有道仁人也，犹然遭此灾，况以中材而涉乱世之末流乎?其遇害何可胜道哉!鄙人有言曰：“何知仁义，已享其利者为有德。”故伯夷丑周，饿死首阳山，而文、武不以其故贬王；跖跻暴戾，其徒诵义无穷。由此观之，“窃钩者诛，窃国者侯；侯之门，仁义存。”非虚言也。今拘学或抱咫尺之义，久孤于世，岂若卑论侪俗，与世浮沉而取荣名哉!而布衣之徒，设取予然诺，千里诵义，为死不顾世。此亦有所长，非苟而已也。故士穷窘而得委命，此岂非人之所谓贤豪间者邪?诚使乡曲之侠，予季次、原宪比权量力，效功于当世，不同日而论矣。要以功见言信，侠客之义，又曷可少哉!

古布衣之侠，靡得而闻已。近世延陵、孟尝、春申、平原、信陵之徒，皆因王者亲属，藉于有土卿相之富厚，招天下贤者，显名诸侯，不可谓不贤者矣。比如顺风而呼，声非加疾，其势激也。至如闾巷之侠，修行砥名，声施于天下，莫不武贤，是为难耳!然儒、墨皆排摈不载。自秦以前，匹夫之侠，湮灭不见，余甚恨之。以余所闻，汉兴，有朱家、田仲、王公、剧孟、郭解之徒，虽时扞当世之文罔，然其私义，廉洁退让，有足武者。名不虚立，士不虚附。至如朋党宗强比周，设财役贫，豪暴侵凌孤弱，恣欲自快，游侠亦丑之。余悲世俗不察其意，而猥以朱家、郭解等，令与豪暴之徒同类而共笑之也。
贤者之孝二百四十首·裴敬彝
林同（宋代）

亲命悬医手，敢将亲命轻。
为舆不辞往，重母故身迎。
再酬杜倅两诗用前韵
王洋（宋代）

昨朝珠玉已争光，再转旌旗再擅场。
景物岁时俱婉娩，德人言语亦馨香。
歌风燕子初争语，藏柳鸦儿学画黄。
牵率赓酬无健句，鸾声只合听央央。
山矾
洪朋（宋代）

黄龙山中春事晚，山谷道人上山坂。鼻端山矾花气浓，怪底经行众芳苑。

一种风姿极可人，幽姿正色相鲜新。素馨籍甚不足意，黄淡羞涩终非真。
次枯崖问病韵
胡仲弓（宋代）

病余已觉二毛侵，湖海诗盟亦懒寻。
无奈壮怀生万感，黄昏枕上听蛩吟。
萧相楼
王鞏（宋代）

卢杞奸邪四海忧，相君邦国自同休。
分符朝去云中阙，开府现来江上洲。
百尺楼高瞻故国，九华山色倚晴眸。
定知直道传千古，杜牧文章在上头。
次韵董体仁参政
王庭圭（宋代）

雷雨何年下九天，公为舟楫济长川。涸鳞亦逐龙蛇动，异气先冲牛斗边。

总谓相君扶帝力，忽传飞诏落岩前。但随一气洪钧转，造物岂知然不然。
挽露
王庭圭（宋代）

华胄东京旧，青楼大道边。渡江离险阻，举族得安全。

追赏荣身后，褒封及眼前。清魂在蓬岛，彷佛缀群仙。
泛汉江 其二
邹浩（宋代）

谁家游女戏江滨，才见舟来竞敛身。须信文王风化远，至今犹自被行人。
送张达道还山
赵璩（宋代）

賸借红尘一日閒，有劳妙语彻幽关。
岂知隐几如南郭，也愧移文向北山。
有意清风怜我在，无心孤月伴君还。
三茅若问今消息，为报逍遥天地间。
玉楼春
陈云（宋代）

琼奴家与章台并。路远可怜归梦近。波头浪语脸红潮，镜面频思眉翠晕。

年年花月年年病。花月无情人有恨。欲将此恨寄湘流，又恐湘流流不尽。
题诸宫 其二
廖刚（宋代）

画桥红去卷蛾眉，台榭遗踪草树迷。犹有天然无限意，一池春水浴凫鹥。
寿大学士喀喇公
周伯琦（元代）

台斗储光灵，为时产英贤。世德契真宰，乔木阴森然。

瀛洲置身契，台阁清名悬。岩岩泰华尊，肃肃圭璋坚。

师法魏晋上，国论皋夔前。仪刑瞻独步，宠渥方自天。

貂蝉锵玉佩，直道鸣经筵。金瓯久有待，勋业登凌烟。

轩冕虽众同，诗书能自全。斯文元气在，阳和小春天。

梅花兆鼎实，的皪芳信传。敬持一卮酒，仰祝灵椿年。
求酒赵评事
赵崇滋（宋代）

半老情怀睡不能，小檐霜月当寒灯。无人来问相如渴，敲碎梅花一夜冰。
失调名
佚名（宋代）

双双飞燕柳边轻。
用韵题松云八景图 其八 石上
廖大圭（元代）

久坐大石上，青天行白云。野意道不得，幽鸟隔林闻。
岁晚杂题四首 其四
周紫芝（宋代）

老病时携客，斜阳更上楼。山寒犹有雪，湖晚最宜鸥。

诗可书幽事，儿能伴薄游。人生每如此，吾意复何忧。
宿庐山栖贤寺，示如清长老
杨万里（宋代）

清风迎衣襟，白云捧脚底，
飘然径上庐山头，谁道栖贤三十里。
乡禅引到狮子峰，旃檀喷出香雾浓。
此一辨香为五老。一笑问我颜犹红。
右看南狱左东海，方丈祝融抹轻黛。
群仙遥劝九霞觞，金盘玉箸鲸鱼脍。
急呼清风与白云，送我更往会列真。
乡禅恐我忽飞去，挽著衣襟复留住。
下视落星石一拳，长江一线湖一涓。
醉掬玉渊亭下泉，磨作墨汁洒醉篇。
小雅侍御罢职后将归隐金华
吴清鹏（清代）

司徒堂下狐狸语，御史台中凤皇去。同时罢削七十人，第一声名最贤素。

马鸣萧萧落日残，北风中人行路难。天寒地闭龙蛇蛰，树空枝多鸟雀欢。

知君心爱兰溪水，东欲入山访松子。不下飞飞羡海鸥，无言去去思桃李。

君不见将军万里又边行，丞相孤身方道死。莫言西第颂功成，休说东山济时起。

山中若遇牧羊儿，也应问我可时。蓬菜一谪三千岁，早晚人间候满期。
内机知府郎官再和示教清拔遒美手不能置用韵以答嘉贶愧不足以当琼瑶之报也 其四
程公许（宋代）

爱閒天未许君閒，国步扶持奠鼎安。千古淮淝一棋局，土山盟在未应寒。
新安江泛棹
赵公豫（宋代）

秋水何清澈，舟行境不穷。猿啼深谷里，人泛碧流中。

云影连帆影，林红映日红。滩声时断续，高旷羡渔翁。
山茶
归有光（明代）

山茶孕奇质，绿叶凝深浓。
往往开红花，偏在白雪中。
虽具富贵姿，而非妖冶容。
岁寒无后凋，亦自当春风。
吾将定花品，以此拟三公。
梅君特而洁，乃与夷叔同。
红素馨
区怀年（明代）

离宫春草莽萧萧，碧树啼鹃对寂寥。回首可怜花郭暮，几堪愁醉玉容销。
寄西粤李生维明茂才乃勋臣嫡裔也
何其伟（明代）

两粤峰峦障暮烟，问谁旌节驻南天。山斋已下延徐榻，江海先回访戴船。

麟阁勋名题汉署，龙门声藉记瑶篇。悬知匣里生颜色，夜夜楼头向斗边。
和欧阳伯和见寄
毕仲游（宋代）

自笑无能与世疏，此身疑作野人居。穿花载酒虽难得，散发行歌许自如。

赖有儿童守门户，不妨宾客到阶除。会须拂拭乌皮几，准拟虞卿共著书。
赠别 其一
史尧弼（宋代）

江湖闻远役，风雨弄扁舟。邂逅逢吾子，周旋写我忧。

云瞻三峡晦，波动五湖秋。恨别休惊鸟，相忘已两鸥。
《绮疏遗恨》之绣床
唐寅（明代）

月沈花谢事堪伤，春树红颜梦短长；
只有绣床针线在，残绒留得口脂香。
书寻真观王契元先生祠堂
郭祥正（宋代）

久悟寻真诀，应为蜕骨仙。寿龄过九十，功行满三千。

旧话皆如约，知心信有缘。相思一杯酒，和泪洒云泉。
望江南（四）
王琪（宋代）

江南竹，清润绝纤埃。深径欲留双凤宿，后庭偏映小桃开。风月影徘徊。寒玉瘦，霜霰信相催。粉泪空流妆点在，羊车曾傍翠枝来。龙笛莫轻裁。
蝶恋花
毛幵（宋代）

罗袜匆匆曾一遇，乌鹊归来，怨感流年度。别袖空看啼粉污。相感待倩谁分付。

残雪江村回马路。袅袅春寒，帘晚空凝伫。人在梅花深处住。梅花落尽愁无数。
诗一首
方翥（宋代）

江山入眼昔无殊，只有人事堪嗟歔。权门杂沓行苞苴，屠儿贩客纡青朱。

梵仪膜拜参浮屠，痴儿娇子不识书。淫坊博塞为欢娱，金章下堂揖老胥，老胥分庭抗士儒。

身裹道衣臂佛珠，岁时入谒何易于。羊肩斗酒清而腴，酬酢偃蹇以字呼。

官家赤子元何辜，一毫枉直凭青蚨。十八年前此事无，作诗一笑君应呼。
安人生日
张纲（宋代）

闻道防秋吉语来，生朝宴席为君开。黄花也似知人意，争挽欢声入寿杯。
春日即事五首 其二
舒邦佐（宋代）

架上酴醾万玉浮，当年攀折为迟留。而今老病空相对，花不羞人人自羞。
古乐府 东门行
张载（魏晋）

古风出东门，我行乐巾綦。今歌东门行，牵衣强留甘餔糜。

仗剑去，忽如遗，时清君去予心哀。
满江红·露驿星程
吴潜（宋代）

露驿星程，又还控、西风征辔。原自有、孔璋书檄，元龙豪气。蜀道尚惊鼙鼓后，神州正在干戈里。佐元戎、一柱稳擎天，襄之水。

功名事，山林计。人易老，时难值。看新丝一发，甚吾衰矣。转首从游十五载，关心契阔三千里。便秋空、边雁落江南，书来未。
刘握大夫挽词二首 其二
韦骧（宋代）

弃养临茗水，传声到武林。仁贤没何遽，老友恸尤深。

珠玉藏前咏，风标起旧钦。灵舆不克送，薤唱寓空音。
点绛唇（咏十八香·异香牡丹）
王十朋（宋代）

庭院深深，异香一片来天上。傲春迟放。百卉皆推让。

忆昔西都，春魏声名旺堪惆怅。醉翁何往。谁与花标榜。
上巳寄孟中丞（一作鲍溶诗）
鲍防（唐代）

世间禊事风流处，镜里云山若画屏。

今日会稽王内史，好将宾客醉兰亭。
游山寺
李复（宋代）

山后山前绀宇开，閒携藜杖结青鞋。
霜欺泉涩群流浅，风劲林凋万壑哀。
到处每逢清众出，有时偶伴野人来。
裴公看尽因缘在，百塔龛前首重回。
和方景南参议见赠
王之道（宋代）

向来疏率任天真，此去扶持护善邻。
只恐磨砖难作镜，已知行水戒推轮。
箪瓢本是吾家物，轩冕宁容我辈人。
多谢诸公共推毂，欣欣寒谷暗生春。
朝云墓十首次孙西庵先生韵 其三
何绛（明代）

露重岚深路渺茫，直教愁色对愁肠。正嗟新冢垂青草，独泛扁舟映绿杨。

紫燕欲飞先绕栋，林花未散已偷香。如今再到经行处，莲帐无因见女郎。
寄吊丘月林丧冢器肖林进士
赵完璧（明代）

紫绶青春玉帝归，哀君肠断旅魂飞。绿芳早为青娥妒，白发翻魂丹桂违。

郗老情深损眠食，山翁泪落湿裳衣。题诗春雁遥相慰，珍重琅玕待紫微。
宿无锡寿圣院赠明祖禅老
李之仪（宋代）

灵山相别已多年，重把圆光信有缘。愧我天涯真断梗，喜君居处似诸天。

元无浮世多般事，只说我家一味禅。软语绸缪霜夜永，停灯温火共留连。
淮上期庞
刘敞（宋代）

淮上称晨朝，晨光满丽谯。有怀空怅望，无和独行谣。

水色全含空，林花半隐樵。云烟平宿莽，鸥鸟破春苗。

野俗阳歌丽，游人白马骄。先生惟寂寞，至乐亦逍遥。

洙泗风差远，川原景幸饶。思君不得见，何以助箪瓢。
茧㯃花
刘倓（宋代）

清晨步上金鸡岭，极目漫山茧㯃花。雪蕊琼丝亦堪赏，樵童蚕妇伐归家。
参军厅新池
薛能（唐代）

帘外无尘胜物外，墙根有竹似山根。

流泉不至客来久，坐见新池落旧痕。
句 其一
吴涛（宋代）

文书堆里形骸苦，竹木阴中日月閒。
梦仙谣
刘子翚（宋代）

鹅子峰前波色清，刘郎看山无俗情。
癯儒自昔有仙骨，夜梦体飞如叶轻。
云中不识朝天路，双童导我凌空去。
侧身度岩隈，盘盘复回回。
翛然意往形不碍，石窟藓窦俄天开。
乘槎夜泛牛女渡，鞭鸾晓入金银台。
花深不逢人，时闻佩环声。
仙翁睡起方结袜，见客坦易无崖垠。
击蒙冀垂矜，叩妙获一言。
七情汩心心愦昏，窒慾如水澄其源。
臼中{左口右父}咀药，手撮仍见分。
旁有泠泠泉，三漱乃尽吞。
驻红却白非难事，贪生虑死真愚计。
当时同游七姓俱，但记古月成胡字。
尘缘未断不得留，海风吹过蓬瀛洲。
觉来窗户冥曚晓，玉镜晶晶堕松杪。
病起思归 其一
王禹称（宋代）

年来多病转思山，终日呻吟簿籍间。叔夜养生休著论，陶潜难死只因闲。

又移郡印三年调，未报君恩两鬓斑。安得便归田里去，松篁泉石掩柴关。
又和寄光山徐员外
徐铉（宋代）

早年南国日追随，冠剑日荧佩陆离。
匪石心诚徒自许，浮云踪迹信难知。
官闲从饮扶头酒，地僻谁同敌手棋。
门馆旧恩今更重，高斋遥枉谢公诗。
早起
杨万里（宋代）

黄菊花繁依旧臞，牡丹叶落恰如枯。
霜中蚱蜢冻欲死，紧抱寒梢不放渠。
题城山道人庵
董嗣杲（宋代）

官俸胥方给，山殽市可需。
雨多沙碛失，桥断路程迂。
古树声何壮，秋萍迹已枯。
病身惭到此，有愧竹筇扶。
山晖丹气紫，路隐翠林香。
野道依城社，山童执纪网。
田高秋敛薄，溪曲夜湍长。
谇语令人倦，蚍蜉肯自量。
代书吟
邵雍（宋代）

见别一年余，岁残相忆初。
重烦君欵密，远寄我空疏。
衰朽百端有，忧愁一点无。
闲吟四十字，聊用答来书。
夏祭日感事
晁说之（宋代）

盛典千年出宝图，佩环方泽影萦纡。中天月护黄琮色，出海云腾赤帝符。

已惯龟鼍呈上瑞，不惊风雨解前驱。侍臣自有扬雄赋，击壤何妨此鄙夫。
次韵题王山农墨梅
文徵明（明代）

西湖老树凌风霜，敷英奕奕先群芳。贞姿不作儿女态，炯然冰玉生寒芒。

穷寒袭人肤欲裂，幽人自咏孤山雪。至今秀句落人间，暗香浮动黄昏月。

却恨无人续高韵，墨痕聊寄江南信。不关素质暗缁尘，刚爱铅煤点新鬓。

恍疑寒影照昏缸，刻画无盐谁滥觞。逃禅已远嗣者寡，彷佛尚寄山农王。

山农何处骨已冷，展卷令人双目醒。何因为唤玉妃魂，极目晴波湖万顷。
长相思 无色界
王吉昌（元代）

命还空。性还空。物我双忘阐慧风。冥冥一混同。

运神功，契鸿蒙。反素灵光天地中。虚形处处通。
送赵君十绝
汪莘（宋代）

皂盖朱轓练水滨，春生秋杀总精神。
须知爱士何曾泛，屈指应无第二人。
风流子
仇远（元代）

红锦旧同心。西池上、曾与系青禽。记山水写情，秋桐促轸，鸳鸯萦恨，春绣停针。常叹好风妨画扇，明月坠瑶簪。短梦易残，一声长笛，新愁无限，何处孤砧。

香奁依然在，但鸾镜、孤影渺渺难寻。雨后胭脂，应想粉蚀尘侵。怅去帆渐杳，鱼鳞浪浅，远笺难寄，鸿尾云深。回首高楼，不堪烟雨平林。
盐池十八韵
王禹偁（宋代）

极望似江沱，漫漫起素波。
两池泉不竭，万古利还多。
场吏输年泉，畦丁奉月课。
收时车并载，种处地先磨。
碎颗珠淩乱，乾声玉切瑳。
岸平开雪苑，渠渗坼银河。
众鹄齐翔舞，群羊自寝讹。
本源皆泻卤，异端亦咸鹾。
沫讶浮鸥鹭，津堪渍蚌螺。
煮劳轻渤澥，煎苦笑牂牁。
雨打重归水，庵盛更覆蓑。
盬风吹作片，烈日晒成垛。
海末知难及，蕃青的不过。
惠人餐罔阙，均□赋无颇。
涿鹿城虽近，蚩尤血若何。
有时红烂漫，是处白嵯峨。
润下终资国，灵长任酌蠡。
江梅须待我，金鼎始能和。
戏作
舒岳祥（宋代）

莫笑山居僻，山居号令明。
芭蕉工报雨，鸲鹆解知更。
樵长专封拜，诗坛拥甲兵。
开窗一壶酒，新句赏新晴。
欲往净因寄泾州韩持国
王安石（宋代）

紫荆山下物华新，只与都城共一春。
令节想君携绿酒，故情怜我踏黄尘。
泔鱼已悔他年事，搏虎方收未路身。
欲寄微言书不尽，试寻僧阁望西人。
惠彦达承事挽词二首 其一
孙觌（宋代）

鸠杖尊三寿，龟床阅九龄。名留高士传，光掩少微星。

圯下无遗躅，江边有独醒。潭潭馀庆在，鸾鹄满家庭。
夏日书事
魏野（宋代）

寻常苦出门，况复在炎蒸。
短褐披犹懒，长裾曳岂能。
松风轻赐扇，石井胜颁冰。
只此贫无事，常愁不易胜。
雪中过东林寺 其二
韩日缵（明代）

桥下溪声急，微茫乱远钟。半山云压寺，深院雪欹松。

涧落何年瀑，烟藏若个峰。灵山缘未了，他日许相从。
菩萨蛮 栀子花
江瑛（清代）

一枝斜倚阑干外。素纱衫子嫣然态。粉泪湿香罗。空阶凉月多。

秋魂谁唤起。憔悴西风里。冷艳红褪香。有人愁晚妆。
寄仲宝上人
连文凤（宋代）

一笑箫韶曲未终，清风杖锡欲何从。
不随轻絮飘流水，且作间云过别峰。
昭庆寺前鸦绕树，余杭山下鹤归松。
人来今雨闻消息，见说维摩带病容。
偈六十三首 其四十五
释道宁（宋代）

先贤垂范，语真如弦。衲子奔波，刚然不顾。粉骨碎身未足酬，一句了然超百亿。
题印上人关外山水图
释绍嵩（宋代）

一源淳朴异山川，一簇人家起暮烟。
世乱不妨松偃蹇，客程依旧水潺湲。
云横新塞遮秦甸，树荫澄江入野船。
闻说函肴犹险在，为师怀想几凄然。
题肤功雅奏图
李膺（明代）

王师一捷奋先声，胆落毡裘小范名。绝塞功高勤借箸，圣朝恩重倚长城。

门非寇准谁司钥，戎有光庭可亚卿。大纛排云今就道，东山起矣慰苍生。
题漓江萱祝图为张博士端孟母夫人寿
欧大任（明代）

漓上萱花锦石荧，承欢君侍玉麟亭。觞行太姥曾孙酒，箧贮夫人大洞经。

晓日正看鹓五彩，秋风还下鸟双青。长沙燕喜家方庆，八翼天门望帝庭。
子夜四时歌四首 其四
陶益（明代）

晓雪正飕飕，畏寒懒下楼。何当仍盥栉，翠羽上貂裘。
读西庵集和忆白雪山房
凌扬藻（清代）

住山不知好，出山复思山。乃知山中人，心事仍未间。

别时旧猿鹤，驯扰庭户间。青苔没白石，应笑人未还。

誓将脱羁绊，复掩长松关。故我殊依然，勿惊尘俗颜。
同诸乡人泛临安西湖
王之望（宋代）

短棹夷犹处，湖平酒满觞。
荷深迷去路，波浅涩归航。
落日山头暗，西风水面凉。
今朝一尊共，相对恍江乡。
渔家傲
净端（宋代）

一只孤舟巡海岸。盘陀石上垂钩线。钓得锦鳞鲜又健。堪爱羡。龙王见了将珠换。

钓罢归来莲苑看。满堂尽是真罗汉。便爇名香三五片。梵□献。原来佛不夺众生愿。
题岳阳飞吟亭
佚名（宋代）

觅官千里赴神京，钟老相传盖更倾。
未必无心唐事业，金丹一粒误先生。
和唐陶山明府修复唐伯虎墓
钱大昕（清代）

渊明神游桃花源，六如身住桃花坞。不是人间第一流，难与桃花论宾主。

对花须把酒，对酒宜赋诗。诗画游戏耳，工拙我不知。

大儿汉曼倩，小儿唐青莲。尸解非所好，怕作懵憧仙。

前身桃花见花喜，故应埋骨桃花里。三春红雨落纷纷，唯有此桃花不死。

前中丞，后明府，封值区区三尺土。异代堪联侨札交，当时耻与绛灌伍。

明府来自桃花源，华胄遥遥本同祖。出处虽殊兴趣同，唱和埙篪吾与汝。

歌新诗，酹清醑，仙不能言花应语。
渔家傲（送李彦恢宰旌德）
周紫芝（宋代）

休惜骑鲸人已远。风流都被仍云占。腰下锦条缠宝剑。光闪焰。人间莫作牛刀看。

见说河阳花满县。相邀更约疏狂伴。幸有小蛮开小燕。须少款。玉堂此去知非晚。
望江南 寄东皋冒巢民先生并一二旧游十首 其一
陈维崧（清代）

如皋忆，最忆小三吾。隔水红墙春冉冉，拍波绿箬雨苏苏。

隐几一愁无。
旅兴 其三
刘基（明代）

老不与懒期，身老懒自至。懒不与傲期，力惫难强事。

茫茫视天宇，忽忽心如醉。劳生谅何庸，顾为形所累。

弱水隔蓬莱，安得生两翅。
句
许毂（宋代）

一条碧水练铺地，万叠好山屏倚天。
和赵忠州园亭落成宴客三首·飞霞亭
陈文蔚（宋代）

水香流出洞中花，曾阅秦朝与汉家。
咫尺不知尘世隔，渔郎回首锁烟霞。
草虫杂图四十二首为伍佥宪题 其二
张宁（明代）

南山有佳色，束篱阒无人。朝为头上花，暮作车下尘。

谁与念恒节，培溉当良辰。落落竟何语，把玩聊相亲。
蝶恋花·笑艳秋莲生绿浦
晏几道（宋代）

笑艳秋莲生绿浦。红脸青腰，旧识凌波女。照影弄妆娇欲语。西风岂是繁花主。
可恨良辰天不与。才过斜阳，又是黄昏雨。朝落暮开空自许。竟无人解知心苦。
酬李判官度梨岭见寄
皇甫冉（唐代）

陇首怨西征，岭南雁北顾。行人与流水，共向闽中去。
腊日偶书
赵立夫（宋代）

近日斗侵寅，南天雪不成。
梅梢动生意，禽鸟弄春声。
鬓逐年华换，身资药力轻。
听传吴蜀事，对酒不能倾。
初夏过友人新居
徐本衷（清代）

爱閒此物最怡情，竹屋绳床午睡清。除却酒瓢无长物，满帘新绿雨初晴。
送赵承之秘监出守南阳
韩驹（宋代）

繁台十月寒飕飗，置酒共祖南阳侯。九士一客相献酬，皆言南阳山水幽。

菊泉酿酒不论石，土酥醍醐出肥牛。使君楼前橘柚古，丞相堂下蒲莲稠。

夜燃蜡炬宾醉舞，春风攲眠百花洲。各持一觞劝公饮，此行乐矣公何求。

我独倚杖商声讴，此公人间第一流。方今群贤从法驾，金狨塞路嘶骅骝。

独令此公守一州，临分慷慨泪莫收。南阳南阳乐复乐，归来归来无久留。
菩萨蛮
邵笠（清代）

乱莺啼破流苏梦。樱桃露湿花梢重。小婢促梳头。开奁满镜愁。

梢眉人不在。蹙损双螺黛。淡日上红纱。轻蝉鬓影斜。
再题桃花寺八景 其七 点笔石
弘历（清代）

散步探奇倚碧椒，地灵搆思亦因超。得诗便可挥毫泐，绝胜丹枫与绿蕉。
立春前一日寿左布政鴳居张先生·其一
程本立（明代）

好风明月自东来，岁酒先沾柏叶杯。
元气机缄生万物，寿星光焰烛三台。
汉廷尽对贤良策，董子独怀王佐才。
愿使斯民乐长治，熙然鼓腹上春台。
柳
苏轼（宋代）

今年手自栽，问我何年去？
他年我复来，摇落伤人意。
赠陆鬯浙西进诗除官
章孝标（唐代）

帝城云物得阳春，水国烟花失主人。

昨日天风吹乐府，六宫丝管一时新。
艮岳百咏 和容厅
李质（唐代）

白羽流星一点明，上林飞雁几回惊。弓开月到天心满，风外唯闻中的声。
鹧鸪天·守得莲开结伴游
晏几道（宋代）

守得莲开结伴游，约开萍叶上兰舟。来时浦口云随棹，采罢江兰月满楼。
花不语，水空流，年年拚得为花愁。明朝万一西风动，争奈朱颜不耐秋。
杏花天
史达祖（宋代）

扇香曾靠腮边粉。旧尘埋、月轮有晕。南风未似愁来近。前事临窗隐隐。

凉花畔、云歌露饮。梦断了、终难再问。鸳鸯带上三生恨。将泪揩磨不尽。
水阁
赵方（宋代）

四围绿水绕重重，孤阁高撑渺渺中。
人在阁中忧思远，应随水到海涯东。
水天一色亭上即事
叶茵（宋代）

得得寻幽到水天，开樽洗勺动庖烟。
败欢红袖翻棋局，惯客鸟庖佛坐边。
好景自应分半席，雅歌政不欠繁弦。
黄昏未忍轻归去，长笛一声何处船。
江上逢春感兴
孙一元（明代）

严雪散寒雨，坚冰开积霃。青阳变脩条，东风回旧林。

节物感孤志，连翩春江浔。椒花远自媚，清尊强费斟。

十年一被褐，百回结尘襟。岂无乡关念，所愧国士心。

开匣抚神物，床头流泉音。冥运诚崄巇，履兹思何深。

不徒一朝奋，要在万物任。清诗继绝响，聊此抱膝吟。
怡园先生
丘葵（宋代）

三朝秉枢要，钜文饰皇猷。
中原争一发，忘却君父雠。
暮年玉和堂，抱膝空隐忧。
再悼邦节弟
姜特立（宋代）

满腹书何用，谋身事竟非。
中堂亲尚在，私室子畴依。
人去惊沤没，秋来愁雁飞。
它时风雨夕，想忆泪沾衣。
合掌岩
陈桷（宋代）

合掌仙峰插汉高，下临沧海压波涛。
看来疑是金仙子，无相光辉礼玉毫。
病中
李流谦（宋代）

禀生拙以疎，俯仰人事劳。
烦疾乘秋至，幽忧安能逃。
闭合无余乘，西风晚萧骚。
乃司扬子居，未曾损一毛。
流光背人驰，岁暮不自聊。
安得七发贤，相从观海涛。
与子入山来
释斯植（宋代）

与子入山来，永夜不得睡。
但闻松子声，敲落梧桐树。
月室窗愈明，秋风泻流水。
古奏三两弦，知音不知处。
唯有白面猿，闲中自来去。
中秋夜与赵鼎臣狄端叔月下联句
杨适（宋代）

诗见赵鼎臣二。
失调名
沈唐（宋代）

不是这，下辈无礼，都缘是我，自家遭逢。
古兴十六首 其十五
沈辽（宋代）

前日春已归，残花尚赤白。秋来初未顷，园林亦早索。

桃实久已空，黄柑年可摘。唯有半折松，青青独如昔。

少年勿叹息，明年复春色。莫疑衰老翁，住世方为客。
潮州春思 其三
丘逢甲（清代）

波光虹影接春城，泥梦时光半雨晴。鸡卜庙边春市晓，隔帘香送卖花声。
次韵奉答何亲丈见贺得子
杨起元（明代）

生辰得子笑颜开，惊动高亲好句来。秋晚枯杨还发柹，月明老蚌果成胎。

椿萱万里南瞻斗，弓襡三旬蚤报禖。是日殷勤洁汤饼，须攀一醉共恢台。
题赵雍画马三首 其三
薛瑄（明代）

玉马王孙已入周，曾将绝艺写骅骝。谩誇有子能传业，不道东陵有故侯。
拟唐凯乐歌四首 其四 君臣同庆乐
王祎（明代）

天地既开泰，君臣咸应期。明良元一体，庆乐得同时。

鱼水情真契，龙云势每随。周王资望奭，虞后赖皋夔。

鼓舞千年运，经营百世基。赓歌一堂上，共咏角招诗。
赵嘏宅
黄达（清代）

才名继起已千春，还说枚皋宅畔邻。我向秋风闻弄笛，不知谁是倚楼人。
京使回，累得南省诸公书因以长句诗寄谢萧五刘二…员外
白居易（唐代）

雪压泥埋未死身，每劳存问愧交亲。浮萍飘泊三千里，

列宿参差十五人。禁月落时君待漏，畬烟深处我行春。

瘴乡得老犹为幸，岂敢伤嗟白发新。
入南山至全师兰若
李益（唐代）

木陨水归壑，寂然无念心。南行有真子，被褐息山阴。

石路瑶草散，松门寒景深。吾师亦何爱，自起定中吟。
觉老求诗
李之仪（宋代）

江南江北久相望，常负灵山一炷香。会上拈花虽未笑，坐中持钵顿生光。

投针技俩空诸有，弹指庄严自一方。何必汤池能离垢，入门心地已清凉。
减字木兰花·从教铁石
纳兰性德（清代）

从教铁石，每见花开成惜惜。泪点难消，滴损苍烟玉一条。
怜伊点冷，添个纸窗疏竹影。记取相思，环佩归来月上时。
偈倾一百六十九首
释智朋（宋代）

灵龟未兆之际，黑豆未芽已前，
道得一句，盖地盖天，
犹未是无师句自然句。秋风高，
秋空阔，雪峰何曾桶底脱。
感旧二首 其一
蒋延鋐（清代）

玉洞桃花也自红，拟将烂漫答春风。岂知狂客归来晚，零落青山碧涧中。
春草碧色
郭祥正（宋代）

雪洗烧痕尽，春将碧色来。行人莫回首，渡口夕阳催。
秋水开士归自南海
王醇（明代）

春洋归似梦，未见奈思何。
险向闻方半，忧非到始多。
薄衫寒远雨，旅色带余波。
莫叩南询意，灵山肯漫过。
句
钱惟演（宋代）

离人南浦多春草，越鸟栖枝有早梅。
留赠上官常用
孔武仲（宋代）

河梁欲上手重携，冷语南湖百尺堤。
看发了青云开羽翼，莫羞尺绶走尘泥。
文章炳蔚元摛凤，铓刃纵横暂割鸡毛。
欲识长民清净意，高堂双宇揭曹蹊。
夜行船（己酉岁，寓吴兴，同田几道寻梅北山沈氏圃载雪而归）
姜夔（宋代）

略彴横溪人不度。听流澌、佩环无数。屋角垂枝，船头生影，算唯有、春知处。

回首江南天欲暮。折寒香、倩谁传语。玉笛无声，诗人有句，花休道、轻分付。
石州慢·薄雨收寒
贺铸（宋代）

薄雨收寒，斜照弄晴，春意空阔。长亭柳色才黄，远客一枝先折。烟横水际，映带几点归鸿，东风销尽龙沙雪。犹记出关来，恰如今时节。
将发。画楼芳酒，红泪清歌，顿成轻别。回首经年，杳杳音尘都绝。欲知方寸，共有几许新愁？芭蕉不展丁香结。枉望断天涯，两厌厌风月。(新愁 一作：清愁)
谢圆机除祟赋
晁说之（宋代）

祟鬼当年曾蹔解，赋成今日永嘉祥。
无烦铸鼎图群象，可笑时傩逐毕方。
荡涤辞源能澎濞，诛锄笔阵更光鋩。
此身强健余何事，枉是灵均叹国殇。
杂题
陈师道（宋代）

乱水交如线，群山翠作屏。
寒轻春稍稍，雪尽麦青青。
霜草犹疑滑，风林渐喜听。
生涯鞍马上，岁月短长亭。
贺新郎·知彼须知此
冯取洽（宋代）

知彼须知此。问筹边、攻守规模，云何则是。景色愔愔犹日暮，壮士无由吐气。又安得、将如廉李。燕坐江沱甘自蹙，笑腐儒、枉楦朝家紫。用与舍，徒为耳。黄芦白苇迷千里。叹长淮、篱落空疏，仅馀残垒。读父兵书宁足恃，击楫谁盟江水。有识者、知其庸矣。多少英雄沈草野，岂堂堂、吾国无君子。起诸葛，总戎事。
复次韵呈维心拙涩不工当为抵掌 其一
沈与求（宋代）

岐亭幽梦堕微茫，百草先春自不芳。山雨压低临涧影，天风吹下满林香。

梨花少韵非俦匹，竹叶多情故敛藏。长记江桥闲立马，落英谁扫重情伤。
孙元忠寄示种竹诗戏以二十篇答 其十六
孔平仲（宋代）

执热何曾有，亭午减汗流。风飘连野色，客意已惊秋。

应接非本性，闭关人事休。潇洒送日月，兹焉心所求。
偈颂一百二十三首
释普度（宋代）

司道染泥沙，佛祖生冤家。
新半山为甚烧香礼拜，明珠绝纇，
皓玉无瑕。
和何元清韵九绝
王炎（宋代）

莫年筑室北山边，自笑浑无塞屋钱。
巾褐翛然穷亦乐，岂曾有梦到金莲。
虞美人
张元干（宋代）

开残桃李春方到。谁送东风早。杖藜幽径踏余花。却对绿阴青子、问年华。

迢迢云水横清浅。不遣愁眉展。数竿修竹自横斜。犹有小窗朱户、似侬家。
施汤
释慧开（宋代）

不是甘草大黄，亦非苦参半夏。
莫教一滴沾唇，直得通身汗下。
西江月
佚名（元代）

至道不烦不远，至人只在目前。淮王炼石得冲天。

汉世已经千年。

全在低心下人，事该缘分偶然。安炉致数尽周圆。

须得汞去投铅。
蝶恋花 其五 「感春」次任公韵
林朝崧（清代）

叶底残花无觅处，一片轻阴，又酿清明雨。百计留春春不住，朝酿塞雁先归去。

斜倚绣帘吹柳絮，念汝因风，飘荡谁为主？侬亦孤鸾愁里度，双栖羡煞青陵树。
过朴翁故居
吴惟信（宋代）

电露荣华一梦休，琴书多是越僧收。年年柳下游人过，指点春风认竹楼。
秋日晨起
陆游（宋代）

翻树鸦知旦，横空雁戒寒。
但欣苏肺渴，未暇议衣单。
粥鼎汤初沸，香篝火半残。
读书心渐嬾，顾影一长叹。
句
张逊初（宋代）

可惜年年明月夜，渔家只作等闲看。
题丁给事祠堂
刘克庄（宋代）

辽鹤何年返故乡，天风剑佩已骞翔。
郡人议叶来胥宇，兄子才高肯弗堂。
里选诸儒俱饮惠，谏书百世尚流芳。
试歌此曲陈蕉荔，万一乘云下帝旁。
琴曲歌辞。湘妃列女操
鲍溶（唐代）

有虞夫人哭虞后，淑女何事又伤离。竹上泪迹生不尽，

寄哀云和五十丝。云和经奏钧天曲，乍听宝琴遥嗣续。

三湘测测流急绿，秋夜露寒蜀帝飞。枫林月斜楚臣宿，

更疑川宫日黄昏。暗携女手殷勤言，环佩玲珑有无间。

终疑既远双悄悄，苍梧旧云岂难召，老猿心寒不可啸。

目眄眄兮意蹉跎，魂腾腾兮惊秋波。曲一尽兮忆再奏，

众弦不声且如何。
公居
王周（宋代）

公居门馆静，旅寄万州城。山共秋烟紫，霜并夜月清。

无愁干酒律，有句入诗评。何必须林下，方驰吏隐名。
答李昼宣德示诗卷
李复（宋代）

志学长年患小成，五言今喜继家声。
因君笔墨多新语，满路云家得美名。
才业未堪高卧显，篇章自欲以文鸣。
归时正是春风好，拥辔应教取次行。
宿倪麟所石榴花秋开
陈献章（明代）

老蟾半影秋如水，曙色一声霜满街。白发山人到城府，石榴花下借眠来。
七夕
刘宰（宋代）

天孙今夕渡银潢，女伴纷纷乞巧忙。
乞得巧多成底事，祗堪装点嫁衣裳。
游天台山赋
孙绰（魏晋）

天台山者，盖山岳之神秀者也。涉海则有方丈、蓬莱，登陆则有四明、天台。皆玄圣之所游化，灵仙之所窟宅。夫其峻极之状、嘉祥之美，穷山海之瑰富，尽人情之壮丽矣。所以不列于五岳、阙载于常典者，岂不以所立冥奥，其路幽迥。或倒景于重溟，或匿峰于千岭；始经魑魅之涂，卒践无人之境；举世罕能登陟，王者莫由堙祀，故事绝于常篇，名标于奇纪。然图像之兴，岂虚也哉！夫遗世玩道、绝粒茹芝者，乌能轻举而宅之？非夫远寄冥搜、笃信通神者，何肯遥想而存之？余所以驰神运思，昼咏宵兴，俯仰之间，若已再升者也。方解缨络，永托兹岭，不任呤想之至，聊奋藻以散怀。

太虚辽阔而无阂，运自然之妙有，融而为川渎，结而为山阜。嗟台岳之所奇挺，实神明之所扶持，荫牛宿以曜峰，托灵越以正基。结根弥于华岱，直指高于九嶷。应配天以唐典，齐峻极于周诗。邈彼绝域，幽邃窈窕。近智以守见而不知，仁者以路绝而莫晓。哂夏虫之疑冰，整轻翮而思矫。理无隐而不彰，启二奇以示兆：赤城霞起而建标，瀑布飞流以界道。

睹灵验而遂徂，忽乎吾之将行。仍羽人于丹丘，寻不死之福庭。苟台岭之可攀，亦何羡于层城？释域中之常恋，倡超然之高情。被毛褐之森森，振金策之铃铃。披荒蓁之蒙笼，陟峭崿之峥嵘。济楢溪而直进，落五界而迅征。跨穹窿之悬磴，临万丈之绝冥。践莓苔之滑石，搏壁立之翠屏。揽樛木之长萝，援葛藟之飞茎。虽一冒于垂堂，乃永存乎长生。必契诚于幽昧，履重险而逾平。

既克济于九折，路威夷而修通。恣心目之寥朗，任缓步之从容。藉萋萋之纤草，荫落落之长松。 觌翔鸾之裔裔，听鸣凤之嗈嗈。过灵溪而一濯，疏烦想于心胸。荡遗尘于旋流，发五盖之游蒙，追羲农之绝轨，蹑二老之玄踪。

陟降信宿，迄于仙都。双阙云竦以夹路，琼台中天而悬居。朱阁玲珑于林间，玉堂阴映于高隅。彤云斐亹以翼棂，皦日炯晃于绮䟽。八桂森挺以凌霜，五芝含秀而晨敷。惠风伫芳于阳林，醴泉涌溜于阴渠。建木灭景于千寻，琪树璀璨而垂珠。王乔控鹤以冲天，应真飞锡以蹑虚。驰神变之挥霍，忽出有而入无。

于是游览既周，体静心闲。害马既去，世事都捐。投刃皆虚，目牛无全。凝思幽岩，朗咏长川。尔乃羲和 亭午，游气高褰，法鼓琅以振响，众香馥以杨烟。肆觐天宗，爰集通仙。挹以玄玉之膏，漱以华池之泉；散以象外之说，畅以无生之篇。悟遣有之不尽，觉涉无之有间；泯色空以合迹，忽即有而得玄；释二名之同出，消一无于三幡。恣语乐以终日，等寂默于不言。浑万象以冥观，兀同体于自然。
东征
杨溥（明代）

搀抢耀齐分，龙御勤六师。
出门驰马去，不暇告妻儿。
亲友送我行，欲语难为辞。
死生岂不恤，国事身以之。
桃花
董嗣杲（宋代）

占取韶光二月时，妒红深溅谩成蹊。
暗销春恨含烟薄，靓落晨妆受雨低。
忆树自伤前度种，见花谁想去年题。
武陵源上风光异，引得渔翁过此溪。
杂兴
陆游（宋代）

赤米熟炊元自软，黄虀频倒不多酸。
纵令酒负寻常债，也胜人求本分官。
将进酒
李裕（元代）

白日向西逝，黄河竟东流。河流不复返，日逝那能留。

人生得几时，一日怀百忧。昨日垂绿发，今朝雪盈头。

且须列鼎罗珍羞，琼浆玉液浮金瓯。山花葳蕤红紫稠，此时不饮将焉求。

但看古来歌舞地，寒烟野草成荒丘。
晚晴野眺
胡式钰（清代）

乍晴客愁豁，饱饭倚双扉。空碧没孤鸟，平沙延夕晖。

人烟兼树暝，山寺忽云归。时爱新秋蝶，随风一上衣。
与吴迪吉刘夷季饶次守同集酒酣题壁先归
洪朋（宋代）

再为城南游，百花已狂飞。更堪逢恶客，骑马风中归。
跋聚蚁图
夏倪（宋代）

纷然虫臂蚁争环，付与高人一解颜。不待南柯婚宦毕，始知身寄大槐间。
夜至永乐文长老院文时卧病退院
苏轼（宋代）

愁闻巴叟卧荒村，来打三更月下门。
往事过年如昨日，此身未死得重论。
老非怀土情相得，病不开堂道益尊。
惟有孤栖旧时鹤，举头见客似长言。
水龙吟（初夏）
曹勋（宋代）

鉴天云敛壶中，昼暖乍喜薰风永。轻纱渐试，香罗初褪，梅阴又永。广殿窗虚，翠帘卷起，一番清影。正新篁绿嫩，池光涨雨，鱼吹浪、燕飞径。

好是九重邃密，有岚光、烟溪深静。升平暇日，长廊别院，笙歌缓整。宝辇迟留，玉觞时举，何妨乘兴。况一年好处，犹寒未暖，是清和景。
故旧相送出城门
薛居宝（宋代）

策马国门南，行投感时节。
唧唧寒螀乱，皎皎层恋洁。
修途遵广川，衰林夕阳灭。
含情不忍语，眷旧讵忍别。
抱疴谢绂冕，寄情恋岩穴。
树临越海潮，山背吴门雪。
各勉畴昔心，音书戒辽绝。
傥读幽栖子，杜关理丹诀。
首春贤首寺留别
刘应陛（清代）

山寒澹成烟，溪午游气重。杳杳苍翠间，樵苏殊未逢。

岩栖缅微尚，寄此泉石踪。我昔往从之，三载巢云松。

忧乐趋岂殊，出处理亦同。谢彼招隐人，却爱青芙蓉。

桂树山之幽，童童开春冬。苍然溪谷深，暝色来西峰。
信笔
陆游（宋代）

为善得祸吁可悲，颜回短命伯夷饥。
何人长号血续泪？天自无心君自痴。
泛宛溪至敬亭
苏为（宋代）

南国初寒候，扁舟远客心。
归人出断岸，晚翼会疏林。
渔市临官道，丛祠蔽木阴。
长年多感慨，况此对分襟。
别苏别驾南归四首 其三
胡应麟（明代）

桃花新水木兰桡，挥手离人出画桥。何处相思偏入梦，嶓江飞雪越江潮。
踏莎行（游凤凰台）
刘一止（宋代）

二水中分，三山半落。风云气象通寥廓。少年怀古有新诗，清愁不是伤春作。

六代豪华，一时燕乐。从教雨打风吹却。与君携酒近阑干，月明满地天无幕。
次韵李节推九日登南山
陈师道（宋代）

平林广野骑台荒，山寺钟鸣报夕阳。
人事自生今日意，寒花只夕去年香。
巾欹更觉霜侵鬓，语妙何妨石夕肠。
落木无边江不尽，此身此日更须忙。
和慎思未试即事杂书率用秋日同文馆为首句
蔡肇（宋代）

物色清秋逼，官曹静夜长。
华星披夕霭，皎露洗空凉。
律细诗鸡继，禅心梦易忘。
依稀贪佛日，香火宿诸方。
桥西
朱继芳（宋代）

云澹风微日未低，瘦藤扶到小桥西。
林花过雨相争发，谷鸟无人自在啼。
见色便见心颂
释本先（宋代）

若是见色便见心，人来问著方难答。
更求道理说多般，孤负平生三事衲。
登云锦阁有感 其二
钱闻诗（宋代）

五老峰前一醉休，长空目断水云浮。要将心地同山色，莫放烟岚翳上头。